Tsiane o tlhomilwe kgosi
Ba Takatokwane ba tlhomile Visco Tsiane go nna kgosi wa motse wa bone. Se se tla morago ga go tlhokafala ga ga rraagwe ebong Kgosi Motsiele Tsiane. Fa a amogela baeng kwa tirong eo, Kgosi Kaisara Phuthego wa motse wa Maboane, o ne a iteela tiro eo legofi, a supa fa ba itumeletse gore e bo e kgonagetse. Kgosi Phuthego o ne a supa fa go na le diphatlha tse dintsi tsa bogosi tse di tlhokang go kabiwa, a bo a kopa gore ba ntlo ya bogosi ba sekaseke kgang e ka jaana fa kgosi a ya malatsing a boitapoloso, go tlhoka yo a salang a mo tshwareletse. Kgosikgolo wa Bakwena Kgosi Kgari III, o ne a supa fa erile Kgosi Motsiele Tsiane a sena go ba tlogela, ba nna le morero o moleele wa gore go ka tlhongwa mang mo setilong, mme a supa a ne a felela a nopola leina la ga Visco gore a tsene mo ditlhakong tsa ga rrraagwe. O supile fa Kgosi Visco a ne a na le kwa a berekelang teng, mme ba ne ba tshwanela ke go mo tlogedisa tiro gore a tle go direla morafe wa gagwe. Kgosi Kgari III o ne a supa fa Kgosi Tsiane a ne a dumela go tlogela tiro ka jaana a na le lerato mo go ba gagabo. O kopile Kgosi Tsiane go dirisana le morafe wa gagwe sentle, ba gakololane gore ba tlhaloganye dikgwetlho tsa motse wa bone sentle. O kopile morafe go ema kgosi ya bone nokeng gore a tle a kgone go dira tiro ya gagwe sentle. Modulasetilo wa ntlo ya dikgosi, ebile e le Kgosikgolo wa Batlokwa, Kgosi Puso Gaborone, o ne supa fa a itumeletse go lalediwa go ya go tlhoma Kgosi Tsiane mo setilong, a supa fa a ithutetse tiro kwa sekolong sa Mahupu Junior kwa Takatokwane. Kgosi Puso o ne gape a supa fa bogosi bo tlhodilwe ke Modimo go nna motlhokomedi wa batho, hela jaaka go tlhalosiwa le mo Baebeleng gore batho ba di tlotle le go boifa Modimo. O tlhalositse fa motho a tsholelwa mo lelwapeng la bogosi a tshwanetse a supa ka setho, mekgwa le gone go tsamaya ga gagwe. O tlhalositse fa kgosi e le pilara ya motse e morafe o ikaegang ka yone, a tlhalosa gape fa kgosi e le setlhare se se nniwang ke morafe moriti. O ne a tlhalosa gore fa morafe o rutegile le kgosi o rutegile ka jaana ba tlaa tlisa dikitso tse ba nang le tsone kwa kgosing gore di tswele motse mosola. O supile fa tiro ya kgosi e tona e le go direla morafe wa gagwe le go nna sekao mo morafeng wa gagwe. O gakolotse morafe wa Takatokwane go gakolola kgosi ya bone sentle, eseng go mo timetsa le gone go mo rata. Kgosi Puso o ba gakolotse gore fa ba ka tshwaraganela tiro ya bone le kgosi ba tlaa tlhabolola motse wa bone. Malomaagwe Kgosi, Rre Ebineng Soma o ne a gakolola Kgosi Tsiane gore a itse fa a ya go bereka le batho ba ditlhaloganyo tse di farologanyeng, mme a ithute go bereka le bone botlhe. Rre Soma o ne a ntsha matshwenyego a dikgosi tse di nwang bojalwa phetelela mme di felele di palelwa ke tiro, mafoko a morafe o neng a iteela legofi. Tsala ebile e le modiri ka ene wa pele go tswa kwa komponeng ya Debswana, Rre David Dekoker o ne a kopa kgosi Tsiane go dirisa botsipa jwa kompone eo e bo mo rutileng. O mo kopile gape go ikanya Modimo go mo kaela tsela. Fa a amogela thomo, Kgosi Tsiane o ne a supa fa a kwadile dintlha tse a neng a di rutwa gore a tle a di bale go mo thusa mo tirong ya gagwe. O supile fa a tlaa ikanya bagolwane ba gagwe gore ba mo gakolole fa a sa tlhaloganyeng teng ka ebile ba mmuletse mabati. O ne a leboga morafe le botlhe ba ba dirileng gore tiro eo e kgonagale. 